2.  ปัจจัยความเสี่ยง

2.1 ความมั่นคงของลูกค้า

  บริษัทประกอบธุรกิจในลักษณะผลิตตามคำสั่งซื้อของลูกค้า
  ซึ่งส่วนใหญ่เป็นผู้ผลิตที่มีชื่อเสียงระดับโลกและมีฐานการผลิตอยู่ในประเทศไทยแบ่งออกเป็น 4
  กลุ่มใหญ่ๆ คือ กลุ่มเครื่องปรับอากาศในรถยนต์ กลุ่มเครื่องปรับอากาศภายในอาคาร
  กลุ่มคอมเพรสเซอร์ และกลุ่มโลหะแผ่นขึ้นรูปสำหรับเครื่องใช้ไฟฟ้า ในปี 2548
  ที่ผ่านมาบริษัทจัดจำหน่ายสินค้าแก่ลูกค้ารายใหญ่ที่สุดในแต่ละกลุ่มคิดเป็นสัดส่วนไม่เกิน 15%
  ต่อราย รวมเป็นสัดส่วนประมาณ 60% - 70% ของรายได้จากการขาย
  บริษัทจึงอาจมีความเสี่ยงหากมีการสูญเสียลูกค้ารายใหญ่ดังกล่าว
  ซึ่งอาจมีผลกระทบต่อรายได้และกำไรของบริษัท

  อย่างไรก็ดี บริษัทมีแนวทางลดผลกระทบจากความเสี่ยงที่อาจเกิดขึ้น
  จากการสูญเสียลูกค้ารายใหญ่ดังกล่าว ด้วยการเสนอแผนพัฒนาผลิตภัณฑ์ (R&D)
  ร่วมกับลูกค้าตั้งแต่เริ่มต้น
  ซึ่งส่งผลให้บริษัทและลูกค้ามีการขยายงานและเติบโตทางธุรกิจร่วมกันและมีความสัมพันธ์ทางธุรกิจใกล้ชิดกันมากขึ้น
  โดยตลอดระยะเวลานานกว่า 11 ปีที่ผ่านมา บริษัทได้รับคำสั่งซื้ออย่างสม่ำเสมอตลอดทั้งปี
  โดยได้รับความไว้วางใจจากลูกค้าทั้งในด้านคุณภาพ ราคา การส่งมอบตรงตามกำหนดเวลา
  ตลอดจนการบริการทั้งก่อนและหลังการขายที่มีประสิทธิภาพซึ่งทำให้ลูกค้ามีความเชื่อมั่นต่อบริษัท
  โดยบริษัทได้รับการคัดเลือกจากลูกค้ารายใหญ่ให้อยู่ในกลุ่มผู้จัดจำหน่ายเกรดเอ
  ซึ่งจะเป็นบริษัทที่ลูกค้ามีความพึงพอใจและมีแนวโน้มของการทำธุรกิจร่วมกันมากขึ้นในอนาคต

การเปิดเสรีทางการค้าตามข้อตกลง AFTA

  ภาครัฐบาลได้มีการปรับปรุงกฎระเบียบ
  และมาตรการส่งเสริมระบบการจัดเก็บภาษีสินค้าสำเร็จรูป และวัตถุดิบ
  เพื่อก่อให้เกิดความเป็นธรรมและเอื้อต่อการผลิต การขยายตลาดการค้าเสรีระหว่างประเทศ
  รวมถึงการเจรจาลดข้อกีดกันทางการค้าที่มิใช่ภาษีเพื่อป้องกันมิให้มีการย้ายฐานการผลิตไปยังตลาดอื่นในเอเชีย
  ซึ่งพร้อมเปิดรับการลงทุนจากต่างประเทศอยู่เสมอ อันเป็นผลมาจาก AFTA
  และการยกเลิกข้อบังคับในการใช้ชิ้นส่วนภายในประเทศของอุตสาหกรรมรถยนต์
  เครื่องปรับอากาศ และคอมเพรสเซอร์ภายใต้ข้อตกลงสิทธิพิเศษทางภาษีปกติ (CEPT)
  ซึ่งกำหนดให้อัตราภาษีศุลกากรระหว่างประเทศ ASEAN เท่ากับร้อยละ 0 ถึง 5 ในปี 2546
  และยกเลิกข้อบังคับการใช้ชิ้นส่วนภายในประเทศ ASEAN
  ซึ่งผลดังกล่าวทำให้การนำเข้าชิ้นส่วนจากต่างประเทศ
  มายังประเทศไทยทำได้ง่ายขึ้นและมีต้นทุนที่ถูกลง (ข้อตกลงกำหนดให้ลดอัตราภาษีให้เป็นร้อยละ
  0 ทุกรายการภายในปี 2553 สำหรับสมาชิกเดิม และภายในปี 2558
  สำหรับสมาชิกใหม่ทั้งนี้ให้ยืดหยุ่นได้ภายในไม่เกินปี 2560) ดังนั้น ผู้ผลิตรถยนต์
  ผู้ผลิตเครื่องปรับอากาศ
  และผู้ผลิตคอมเพรสเซอร์อาจจะสั่งซื้อจากผู้ผลิตชิ้นส่วนในต่างประเทศแทนได้
  ขณะเดียวกันผู้ผลิตชิ้นส่วนในประเทศของทั้งสามอุตสาหกรรมสามารถที่จะส่งออกไปจำหน่ายยังต่างประเทศเพื่อแข่งขันกับผู้ผลิตอื่นได้เช่นเดียวกัน

  อย่างไรก็ตามบริษัทได้ประเมินสถานการณ์ดังกล่าว
  และเปรียบเทียบต้นทุนการผลิตของบริษัทกับคู่แข่งโดยเฉพาะจากต่างประเทศแล้ว
  กลุ่มบริษัทยังมีข้อได้เปรียบในการแข่งขันทั้งด้านคุณภาพ บริการ
  และราคาที่ดีกว่ารวมถึงความสัมพันธ์ที่ดีระหว่างบริษัทกับลูกค้า
  นอกจากนี้บริษัทได้ลดความเสี่ยงที่อาจจะเกิดขึ้นจากปัจจัยดังกล่าวโดยเข้าร่วมลงทุนกับพันธมิตรต่างประเทศ
  โดยจัดตั้งบริษัท เอส เอ็น ซี ไพยองซาน อีโวลูชั่น จำกัด
  ซึ่งเป็นบริษัทร่วมทุนกับพันธมิตรประเทศเกาหลี
  เพื่อร่วมกันผลิตชิ้นส่วนเครื่องปรับอากาศในรถยนต์และการขึ้นรูปโลหะแผ่นจำหน่ายให้กับลูกค้าทั้งในประเทศและต่างประเทศ
  เพื่อเสริมจุดแข็งของกลุ่มบริษัทและลดโอกาสทางธุรกิจของคู่แข่งขัน

2.2 วัตถุดิบ

  2.2.1 การพึ่งพาการสั่งซื้อจากผู้ผลิตรายใหญ่

  บริษัทมีการใช้วัตถุดิบที่สำคัญ 4 ประเภท คือ ทองแดง ทองเหลือง อลูมิเนียม และเหล็กแผ่น
  ซึ่งวัตถุดิบหลักที่มีมูลค่าการสั่งซื้อสูงที่สุดคือ ทองแดง คิดเป็นสัดส่วนเฉลี่ยประมาณร้อยละ 39 (ปี
  2547 ร้อยละ 50) ของมูลค่าการสั่งซื้อทั้งหมด ในปี 2548
  ที่ผ่านมาบริษัทมีการสั่งซื้อทองแดงจากผู้ผลิตรายใหญ่รายหนึ่ง คิดเป็นสัดส่วนเฉลี่ยประมาณร้อยละ
  26 (ปี 2547 ร้อยละ 30) ของมูลค่าการสั่งซื้อวัตถุดิบ สำหรับวัตถุดิบประเภทอลูมิเนียม
  ทองเหลือง และเหล็กแผ่น บริษัทกระจายการสั่งซื้อจากผู้ผลิตรายอื่นๆ อีกหลายราย
  ทั้งนี้การที่บริษัทสั่งซื้อทองแดงจากผู้ผลิตรายใหญ่ดังกล่าว
  เนื่องจากผู้ผลิตสามารถผลิตวัตถุดิบในปริมาณและคุณภาพตรงตามที่บริษัทต้องการในระดับราคาที่ยอมรับได้
  และสามารถส่งมอบได้ตรงตามกำหนดเวลามาโดยตลอด
  โดยบริษัทมีความสัมพันธ์ทางการค้ากับผู้ผลิตวัตถุดิบรายใหญ่มานานกว่า 11 ปี
  บริษัทไม่ได้มีการทำสัญญาระยะยาวกับผู้ผลิต แต่จะดำเนินการสั่งซื้อวัตถุดิบล่วงหน้าประมาณ 3-6
  เดือนโดยคำนึงถึงต้นทุนของวัตถุดิบซึ่งอ้างอิงจากราคาตลาดโลกในลอนดอน(London Metal
  Exchange) เป็นสำคัญ

  อย่างไรก็ตามบริษัทได้กระจายความเสี่ยง
  ด้วยการสั่งซื้อวัตถุดิบทองแดงจากผู้ผลิตในประเทศรายอื่นอีก 4-5 ราย ที่มีคุณภาพ บริการ ราคา
  และเงื่อนไขทางการค้าอื่นๆ ที่ใกล้เคียงกัน หรือบริษัทอาจนำเข้าจากประเทศสิงคโปร์ มาเลเชีย
  ญี่ปุ่น จีน โดยตรงได้ สำหรับการสั่งซื้ออลูมิเนียมและทองเหลือง

  2.2.2 ราคา

  เนื่องจากวัตถุดิบหลักของบริษัท คือ ทองแดง อลูมิเนียม ทองเหลือง และเหล็กแผ่น
  โดยเฉพาะทองแดงซึ่งเป็นวัตถุดิบหลักในการผลิตของบริษัทและเป็นสินค้าประเภท Commodity
  ที่ประเทศไทยต้องนำเข้าจากต่างประเทศ
  และมีการเปลี่ยนแปลงของราคาซื้อขายตามราคาตลาดโลก ในปี 2548
  ที่ผ่านมาราคาของทองแดงสูงอย่างต่อเนื่องตลอดมา โดยราคาทองแดงในเดือนมกราคมเท่ากับ
  3,170 US$/ตัน และในเดือนธันวาคมเท่ากับ 4,576 US$/ตัน
  เป็นผลจากการมีอุปสงค์ที่เพิ่มมากขึ้นจากการเจริญเติบโตทางเศรษฐกิจของประเทศจีนอย่างก้าวกระโดด
  อย่างไรก็ตามบริษัทได้ดำเนินการป้องกันความเสี่ยงดังกล่าวโดยดำเนินการ ดังต่อไปนี้

1.  การศึกษาถึงภาวะตลาดของวัตถุดิบในตลาดโลกและตลาดในประเทศอย่างสม่ำเสมอ
    โดยผู้บริหารของบริษัท

  มีประสบการณ์ในวงการมานานกว่า 20 ปี

2.  บริษัทมีการวางแผนการสั่งซื้อที่เหมาะสม โดยปกติจะเป็นคำสั่งซื้อล่วงหน้าจากผู้ผลิตประมาณ
    3-6 เดือน โดยกำหนดราคาล่วงหน้า
    และหากราคาวัตถุดิบโดยเฉพาะทองแดงมีแนวโน้มการปรับตัวสูงขึ้น
    บริษัทจะสั่งซื้อในปริมาณที่เพียงพอต่อการนำไปใช้ผลิต

3.  การบริหารต้นทุนร่วมกับลูกค้า
    โดยบริษัทจะชี้แจงให้ลูกค้าทราบและเข้าใจถึงสถานการณ์ของวัตถุดิบรวมถึง

  ความจำเป็นในการปรับราคาโดยจะเป็นการร่วมกันรับภาระที่เพิ่มขึ้น

4.  บริษัททำการเสนอราคาให้กับลูกค้ารายใหญ่บางราย ด้วยราคาที่ไม่รวมวัตถุดิบ
    เพื่อลดภาระความเสี่ยงจากต้นทุนราคาทองแดงที่สูงขึ้น

2.3 ด้านการเงิน

  ความเสี่ยงทางการเงินที่สำคัญได้แก่ ความเสี่ยงด้านการให้สินเชื่อ
  ความเสี่ยงจากอัตราแลกเปลี่ยนและความเสี่ยงจากอัตราดอกเบี้ย
  อย่างไรก็ตามบริษัทไม่ได้ใช้ตราสารอนุพันธ์ทางการเงินใด ในการบริหารความเสี่ยงข้างต้น
  โดยมีเหตุผลดังนี้

  2.3.1 ความเสี่ยงด้านการให้สินเชื่อ

  รายได้ส่วนใหญ่ของบริษัทซึ่งได้แก่
  การจำหน่ายผลิตภัณฑ์ชิ้นส่วนสำหรับเครื่องปรับอากาศในรถยนต์และชิ้นส่วนเครื่องปรับอากาศภายในอาคาร
  การบริหารสินเชื่อบริษัทได้กำหนดเกณฑ์การจัดระดับความน่าเชื่อถือของลูกค้า
  และผู้บริหารมีความเห็นว่าความเสี่ยงจากการขายเป็นเงินเชื่อไม่เป็นสาระสำคัญ
  แต่การกระจุกตัวของความเสี่ยงด้านการให้สินเชื่อที่เกี่ยวกับลูกหนี้การค้าอยู่ในระดับสูง
  เนื่องจากบริษัทมีลูกค้าจำนวนน้อยราย อย่างไรก็ตามจากประสบการณ์การเก็บหนี้ในอดีต
  ทำให้ฝ่ายบริหารเชื่อว่าจะไม่มีความเสี่ยงทางด้านการให้สินเชื่อและบริษัทได้ฝากเงินสดและเงินฝากธนาคารไว้กับสถาบันการเงินที่มีคุณภาพด้านความน่าเชื่อถือสูง

  2.3.2 ความเสี่ยงจากอัตราแลกเปลี่ยน

  เงินกู้ของบริษัทและรายการค้าส่วนใหญ่เป็นเงินสกุลบาท ผู้บริหารพิจารณาว่า
  บริษัทไม่มีความเสี่ยงที่มีนัยสำคัญจากอัตราแลกเปลี่ยน

  2.3.3 ความเสี่ยงจากอัตราดอกเบี้ย

  เงินกู้ยืมส่วนใหญ่ถูกกำหนดโดยเงื่อนไขในสัญญาเงินกู้
  ผู้บริหารพิจารณาว่าบริษัทไม่มีความเสี่ยงอย่างมีนัยสำคัญจากอัตราดอกเบี้ย

2.4 การมีกลุ่มผู้ถือหุ้นรายใหญ่เกินกว่าร้อยละ 50

  บริษัทมีผู้ถือหุ้นรายใหญ่ คือ บริษัท เอส เอ็น ซี โฮลดิ้ง จำกัด
  จึงทำให้กลุ่มผู้ถือหุ้นรายใหญ่ดังกล่าวสามารถคุมเสียงของที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ
  หรือ การขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
  ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
  ดังนั้นผู้ถือหุ้นรายอื่นจึงอาจไม่สามารถใช้วิธีการรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นรายใหญ่เสนอได้

2.5 ความเสี่ยงในการพึ่งพิงผู้เชี่ยวชาญ

  ในการผลิตสินค้าของบริษัท จำเป็นต้องมีบุคลากรและผู้เชี่ยวชาญ
  ที่มีทักษะความรู้ความชำนาญในการผลิต
  ซึ่งจะมีผลต่อประสิทธิภาพการผลิตและคุณภาพของสินค้าที่ตรงตามความต้องการลูกค้า
  จากเหตุผลดังกล่าว ทรัพยากรบุคคลที่มีศักยภาพ และผู้เชี่ยวชาญชาวต่างชาติ
  ที่ให้คำแนะนำและปรึกษาทางธุรกิจของบริษัทที่มีอยู่อาจเป็นที่ต้องการของตลาด
  ภายใต้ภาวะการแข่งขันที่รุนแรงบริษัทจึงมีความเสี่ยงที่จะสูญเสียบุคลากรกลุ่มนี้ไปโดยเฉพาะชาวต่างชาติ
  อย่างไรก็ตามบริษัทมีแผนลดความเสี่ยงเหล่านี้ได้โดยการสร้างสัมพันธภาพที่ดีระหว่างกันภายในองค์กร
  ปลูกฝังวัฒนธรรมของการทำงานร่วมกันเป็นทีม
  การให้สวัสดิการและค่าตอบแทนที่เหมาะสมและแตกต่าง เมื่อเทียบกับกลุ่มธุรกิจเดียวกัน
  จึงทำให้บริษัทสามารถรักษาบุคลากรที่มีคุณภาพให้อยู่กับบริษัทได้อย่างเหนียวแน่นไม่เปลี่ยนแปลงตลอดมา